**Содержание**

Карамель-тарамель  
Kариван, ан йĕр  
Вăтанчăк автан  
Кураксемпе хурăнсем  
Çĕлĕк йăва  
Куршанаклă кушак  
Хула ачи  
Ылтăн алăллă ăстасем  
Туслăх  
Пулăра  
Ир кÿлĕм  
Утмăл турат  
Ĕмĕт  
Чуччу  
Пылак ача  
Хĕрхенекен хур аçи  
Теттесем  
Кăмпара  
Упа çури  
Шуй  
Футбол  
Пулас чемпионсем  
Сăмах вăййи  
Патша  
Шыв хĕрринче  
Ăмсанса пăхать кампур  
Чăх чĕппи  
Хама çеç, тен, хăналас?..  
Сăвăç  
Пылак пан улмисем  
Сысна çури юрри  
Ашакпа аркаш  
Кушакпа шăши  
Така генерал  
Ытарми хĕл  
Тăвайкки  
Çĕнĕ çул

**Карамель-тарамель**

Пĕчĕк йăмăкăмçăм Катя,

Ма çапла вăл хăтланать-ха:

*К* вырăнне *Т* теет,

Пиччĕшне тĕлĕнтерет.

Эп ăна чĕнетĕп: «Катя!»

Хуравлать вылявлăн: «Татя!»

«Кулă» тетĕп — «тулă» тет,

Коля тетĕп — Толя тет.

Катя, Катя, ан васка,

Васкакан сикет вакка.

Уçăмлăн, хулен *К* те.

Тăнласам, тете, *Т* теп.

Юрĕ, тек ан тарăхтар,

Халĕ сăмахсем калар:

— Кăнтăр!

— Тăнтăр!

— Мăкăль!

— Мăтăль!

— Мăкăнь!

— Мăтăнь!

— Карамель!

— Тарамель!

— Карусель!

—Тарусель!

— Ах, каплах ан мăшкăлла-ха,

Эп каланине тăнла-ха:

Куккуруккук!

— Туттуруттут!

— Чиперук!

— Чипер ут!

— Кукамай!

— Тута май!

— Перископ!

—Перистоп!..

—Татя, Татьăçăм, тала:

Мĕн тăвас ман санпала?

**Кураксемпе хурăнсем**

Хуралса тавралăх килчĕ,

Хупласа тăван ене, —

Хурахсем пек сырса илчĕç

Кураксем хурăнсене.

Хурлăхлăн пăхса тăратăп

Шеллесе йывăçсене.

Пурпĕрех хама кура эп

Хур тутармăп вĕсене.

Аттене эп евитлерĕм:

—Кураксем иленнĕ, —

терĕм, —

Ытарми хурăнсене, —

Хăвала-ха вĕсене.

Кăмăллăн атте пуплерĕ:

— Хыпăнса ан ÿк-ха, —

терĕ, —

Хур тăвасшăн мар иленнĕ

Кураксем хурăнсене,

Кур-ха, мĕн тери телейлĕн

Çавăраççĕ кил-çуртне.

Шуралса тавралăх килчĕ

Çутатса чун-чĕрене,

Хÿтлĕхе, куратăп, илчĕç

Хурăнсем йăвасене.

**Çĕлĕк йăва**

Аслă çулăн хĕрринчи

Шурă хурăн тăрринче

Пĕчĕк çĕлĕк курăнать,

Кăчăк туртнăн туйăнать.

Эс маттур хăвна кура, —

Терĕм эпĕ Якура. —

Ÿкесрен хăрамасан

Çĕлĕке илсе ансам.

Эп хăратăп-и? — тесе,

Куçне вутлăн çиçтерсе

Вулă тăрăх пакша пек

Ыткăнчĕ хайхи тÿрех.

Пĕр-ик минутран, ав кур,

Кăшкăрчĕ çÿлтен Якур:

— Ма суятăн эс, Лява,

Çĕлĕк мар-çке ку — йăва.

Вăл пит кирлĕ тĕк сана

Улăх, ил хăвах ăна!